เพี้ยงอย่ามีม็อบกลัวลงทุนชะงัก
ธปท.ห่วงการลงทุนชะลอตัวมากกว่าการบริโภค
30 ต.ค. 2565

ธปท.ห่วงการลงทุนชะลอตัวมากกว่าการบริโภค
แหล่งข่าวจากฝ่ายนโยบายเศรษฐกิจกิจการเงิน ธนาคารแห่งประเทศไทย (ธปท.) เปิดเผยว่า ทีมฝ่ายนโยบายเศรษฐกิจกิจการเงินได้เตรียมข้อมูลให้คณะกรรมการนโยบายการเงิน (กนง.) ที่จะประชุมในวันที่ 30 พ.ย.นี้แล้ว เพราะปัญหาน้ำท่วมที่กระทบภาคการผลิตและความเชื่อมั่นของนักลงทุน ยังไม่รู้ว่าจะฟื้นกลับมาได้เมื่อไร น้ำลดแล้วนักลงทุนยังจะเชื่อมั่นหรือไม่ เป็นเรื่องน่าห่วง และขออย่าให้มีสถานการณ์การชุมนุมที่เลวร้ายกลายเป็นสงครามกลางเมืองมาบั่นทอนความเชื่อมั่นของนักลงทุนอีกก็พอ ถ้าทุกอย่างดีขึ้นการลงทุนก็กลับมาฟื้นได้
สำหรับเรื่องดัชนีการบริโภคที่ติดลบนั้นไม่น่าห่วงมากนัก เพราะถึงจะมีสถานการณ์น้ำท่วมคนยังกินยังใช้ และหลังน้ำลดที่กำลังซื้ออัดอั้นไว้น่าจะพุ่งขึ้นอีก สินค้าประเภทเครื่องใช้ไฟฟ้า เฟอร์นิเจอร์ ฯลฯ น่าจะขายดีขึ้น แต่สิ่งที่ ธปท.เป็นห่วงขณะนี้เป็นเรื่องการฟื้นตัวของการลงทุนมากกว่า